*Turbuly Lilla*

**Talált szív (részlet)**

A kórházba ugyan gyorsan odaértem, de a portásfülke előtt elmenni már nem volt olyan egyszerű. Ahhoz keresnem kellett egy anyának látszó nénit vagy apának látszó bácsit, akihez feltűnés nélkül odacsapódhatok. Annyira feltűnés nélkül, hogy ő se vegye észre, hogy átmenetileg lett még egy gyereke…

Jött egymás után három öreg néni, aztán két, anyukának túl fiatal lány (mire észbe kaptam, hogy a nővéreim éppenséggel lehetnének, már el is tűntek egy forgóajtó mögött), de aztán feltűnt egy anyuka (első pillantásra legalábbis) számtalan gyerekkel. Volt egy a babakocsiban, amit tolt, egy a hátára kötött tarisznyában, egy-kettő meg körülötte. Micsoda szerencse! Eggyel több vagy kevesebb, ez szerintem még neki magának sem tűnt volna fel, ha ráért volna számolgatni a gyerekeit, nemhogy a portás bácsinak! Így aztán mögéjük csapódtam, és szépen besétáltam a kórházba. Ők a második emeletre mentek, nekem azonban még fel kellett jutnom a harmadikra, ami már egész könnyen sikerült.

Kata megtanította nekem a K betűt, így tudtam, hogy jó helyen járok, mert ezzel kezdődött az a hosszú felirat, amit a falra szögezett táblán láttam. Most aztán hogyan tovább? De mire ezt végiggondoltam volna, már meg is szólított egy fehér köpenyes, szőke néni.

– Hát te, kisfiam, kit keresel?

– …

– No, ki vele bátran! Kihez jöttél?

– Azt pontosan nem tudom, néni kérem.

– Hát az meg hogy lehet? Elfelejtetted a nevét?

– Ha még csak elfelejtettem volna! Az a baj, hogy soha nem is tudtam…

Erre aztán már tényleg nagyon meglepődött, így megmutattam neki a szívet, és elmeséltem, hogyan találtam, és hol mindenhol kerestem már a gazdáját. Amikor befejeztem, a fehér köpenyes néni csak hallgatott, de olyan hosszan, hogy már azt gondoltam, kicsit talán hadartam is, azért nem értette, amit mondtam… mert néha megtörténik ez velem, ha izgulok, és bizony, most izgultam, nem is kicsit…

– Szóval azt akartam mondani…

– Értem én, kisfiam, nagyon is értem… És tudod mit, van is egy ötletem, hogy kit kellene megkérdezned! Neki most nagy szüksége lenne a te szívedre…

Azzal bekísért egy kórterembe, ahol egy lány feküdt, egyedül, az ablak melletti ágyon, és szomorúan nézett ki az ablakon a csupasz, szürke fákra. Nagylány volt, Katánál is jóval nagyobb, talán még tizenkét éves is lehetett. Hosszú barna haja lófarokba kötve, az arca pedig vékony volt, és nagyon sápadt, tényleg betegnek nézett ki.

– Ez a kisfiú kérdezni szeretne tőled valamit, Gyöngyikém. Beszélgessetek egy kicsit! Nemsokára visszajövök érted, kisfiam.

Azzal a néni kiment, én pedig bemutatkoztam, megmutattam a szívet a lánynak, és megkérdeztem tőle, nem ő vesztette-e el véletlenül.

– Nem, még sohasem láttam… Milyen szép kis szív! És milyen piros… Azt mondják, az én szívem nem ilyen… mert nem kap elég vért… ezért vagyok mindig ilyen fáradt és sápadt…

– De itt majd meggyógyítanak, ugye? És akkor megint szép piros lesz a szíved!

– Talán… Remélem… De ahhoz meg kell, hogy operáljanak, és én nagyon félek…

– Az olyan, mint amikor én injekciót kaptam? Mert akkor én is féltem… Pedig nem is fájt, csak egy nagyon kicsit…

– Még annál is komolyabb… De elaltatnak, nem fogom érezni…

Azonban egyáltalán nem úgy nézett ki, mintha ez a gondolat megnyugtatná. Nagyon megsajnáltam, és azon gondolkodtam, hogyan tudnám megvigasztalni egy kicsit.

– Tudod mit? Neked adom ezt a szívet, hátha szerencsét hoz majd! Még ha nem is az enyém, biztos vagyok benne, hogy az is ezt tenné, aki elveszítette. Azzal odatettem a dobozával együtt az éjjeliszekrényre.

– Tényleg nekem adod? – mosolyodott el a lány.

– Persze! Nézd, fel is tudod akasztani ide, az ágyad mellé. És ha ránézel, mindig gondolj arra, hogy a te szíved is ilyen szép piros lesz, ha meggyógyulsz!

– Köszönöm, Pepe! Elfogadom. De csak addig, amíg meg nem gyógyulok. Utána esetleg odaadhatnánk valaki másnak, hogy neki is segítsen. Feltéve persze, ha addig nem találod meg azt, aki elveszítette. Ez lesz a mi vándorszívünk, mit szólsz hozzá?

– Vándorszív… Hm… Ilyenről még nem hallottam.

– Én se. De eddig olyan kisfiúról sem hallottam, aki elindul, hogy megkeresse egy plüss-szív gazdáját – ezt már a fehér ruhás néni mondta, aki visszajött értem, és akit Gyöngyi Nővérkének szólított.